Il-pistola Browning HP 9mm Parabellum bin-numru 76C23953 (fiċ-ċirku), li ntużat minn Ali Agca fl-attentat fuq il-Papa Ġwanni Pawlu II fit-13 ta’ Mejju 1981, illejla se tgħaddi għal tliet snin għand l-amministrazzjoni tad-dar tal-familja ta’ Karol Wojtyla f’Wadowice, il-Polonja. Il-pistola se jesponuha temporanjament fil-mużew tad-dar tal-familja, li wara manutenzjoni kbira li qed issirilha, se tkun inawgurata fid-9 ta’ April. F’Novembru li għadda, wara talba tal-Isqof Dariusz Ras, il-Ministru tal-Kultura Pollakk talab lill-Ministeru tal-Ġustizzja Taljan biex jisselfu l-pistola, li hija miżmuma fil-Mużew tal-Kriminoloġija f’Ruma. Il-President tal-Qorti Taljana mill-ewwel ta l-approvazzjoni tiegħu.